RÅDETS BESLUTNING af 29. juni 1995 om gradvis afvikling af visse kvantitative restriktioner for importen af visse EKSF-produkter (95/251/EF)

RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab,

under henvisning til Rådets forordning (EF) nr. 3285/94 af 22. december 1994 om den fælles importordning (1), særlig artikel 23,

under henvisning til forslag fra Kommissionen, og

ud fra følgende betragtninger:

I henhold til artikel 26 i forordning (EF) nr. 3285/94 skal resterende nationale restriktioner vedrørende varer omfattet af EKSF-traktaten gradvis ophæves i overensstemmelse med bestemmelserne i overenskomsten om oprettelse af Verdenshandelsorganisationen (WTO);

Kongeriget Spanien har i mange år anvendt kvantitative restriktioner for importen af visse EKSF-produkter med oprindelse i tredjelande; der er tale om restriktioner for importen af varer henhørende under KN-koderne 2701 11, 2701 12 90 og 2701 19;

forordning (EF) nr. 3285/94 er blevet vedtaget under hensyn til Fællesskabets internationale forpligtelser, særlig forpligtelserne i henhold til overenskomsten om oprettelse af WTO;

aftalen om beskyttelsesforanstaltninger i bilag I A til ovennævnte overenskomst indeholder bestemmelser om gradvis ophævelse af foranstaltninger af den art, som Spanien anvender, og som ikke er omfattet af bestemmelserne i GATT 1994 og i artikel XIX;

ifølge aftalen om beskyttelsesforanstaltninger kan foranstaltningerne ophæves i løbet af en periode på højst fire år regnet fra datoen for WTO-overenskomstens ikrafttræden efter en tidsplan, som meddeles Komitéen for Beskyttelsesforanstaltninger; afviklingsprocessen bør således være afsluttet senest den 31. december 1998;

Kommissionen gav den 2. marts 1995 Komitéen for Beskyttelsesforanstaltninger meddelelse om de pågældende nationale restriktioner, og det drejer sig nu om inden den 1. juli 1995 at give komitéen meddelelse om tidsplanen for restriktionernes afvikling;

der bør derfor vedtages passende foranstaltninger til at fastsætte tidsplanen og gennemførelsesbestemmelserne for afviklingen ved fastsættelse af de årlige mængder, hvortil de spanske myndigheder kan begrænse den pågældende import, idet der forventes en gradvis stigning i denne import med henblik på en liberalisering ved udløbet af afviklingsperioden, som kan ende den 31. december 1997 -

VEDTAGET FØLGENDE BESLUTNING:

Artikel 1

De nationale restriktioner, som Kongeriget Spanien anvender for importen af varer henhørende under KN-koderne 2701 11, 2701 12 90 og 2701 19 med oprindelse i tredjelande, ophæves senest den 31. december 1997.

Bilaget til denne beslutning indeholder de årlige mængder, hvortil Kongeriget Spanien vil kunne begrænse importen af de deri angivne varer i løbet af ovennævnte periode.

Artikel 2

Kongeriget Spanien afskriver de licenser, der allerede er udstedt på datoen for denne beslutnings ikrafttræden, på mængderne for året 1995.

Artikel 3

Denne beslutning er rettet til Kongeriget Spanien. Den får virkning på dagen for meddelelsen.

Udfærdiget i Luxembourg, den 29. juni 1995.

På Rådets vegne

J. BARROT

Formand

(1) EFT nr. L 349 af 31. 12. 1994, s. 53.

BILAG

>TABELPOSITION>